আলাস্কা
আলাস্কা (ইংরেজিতে: Alaska আল্যাস্কা; আ-ধ্ব-ব: [əˈlæskə]) মার্কিন যুক্তরাষ্ট্রের একটি অঙ্গরাজ্য। ১৯৫৯ খ্রীস্টাব্দের ৩ জানুয়ারি তারিখে যুক্তরাষ্ট্রের ৪৯তম অঙ্গরাজ্য হিসাবে এটি অন্তর্ভুক্ত হয়। আলাস্কা শব্দটি আলিউট আলিয়েস্কা ভাষা হতে নেয়া, যার অর্থ বিশাল বা মহান দেশ বা ভূখণ্ড। মার্চ ৩০, ১৮৬৭-এ আমেরিকান সিনেট একটি চুক্তি অনুমোদন করে যার মাধ্যমে তারা রুশ সাম্রাজ্য থেকে আলাস্কা অর্জন করে এবং ওই চুক্তিনামা তে স্বাক্ষর করেন মার্কিন প্রেসিডেন্ট এনড্রু জনসন। ইতিহাসের পাতায় এটা "Alaska purchase" হিসাবে পরিচিত। রাশিয়া তার আলাস্কা রাজ্যাংশ বিক্রি করতে চেয়েছিল, এর কারণ হল, আলাস্কাতে বসবাস করা ছিল কষ্টসাধ্য। তাছাড়া আলাস্কাতে কোন প্রাকৃতিক সম্পদ তখনও আবিষ্কৃত হয়নি, (যদিও পরবর্তীকালে প্রচুর মূল্যবান প্রাকৃতিক সম্পদ আবিষ্কৃত হয়)। "রাশিয়া-ইংল্যান্ড যুদ্ধ হলে আলাস্কা ব্রিটিশদের দ্বারা আক্রান্ত হবে" - এটা ভেবে রাশিয়ার মনে ভয় ঢুকেছিল। আলাস্কাতে রাশিয়ার প্রাথমিক কাজ ছিল পশম বাণিজ্য (Fur trade) এবং ধর্মপ্রচার। আলাস্কার আয়তন ছিল ৫ লক্ষ ৮৬ হাজার ৪১২ বর্গমাইল (১৫ লাখ ১৮ হাজার বর্গকিলোমিটার)। আলাস্কা ক্রয়ের মাধ্যমে এই বিশাল পরিমাণ অঞ্চল আমেরিকান ভূখণ্ডের সাথে যুক্ত হয় এবং আমেরিকার আয়তন বৃদ্ধি পায়। মাত্র ৭.২ মিলিয়ন মার্কিন ডলারের বিনিময়ে আমেরিকা এই ভূখণ্ড ক্রয় করে। ২০১৬ সালের হিসাব অনুযায়ী তৎকালীন ৭.২ মিলিয়ন মার্কিন ডলারের বর্তমান বাজারদর ১০৫ মিলিয়ন মার্কিন ডলার মাত্র। আলাস্কা ক্রয় করার ব্যাপারে অধিকাংশ মার্কিন জনগণ সম্মতি দেন। তবে কিছু জনগণ এটাকে "Seward's Folly" (Seward এর মূর্খতা) হিসাবে আখ্যায়িত করেন। এর কারণ ছিল জনাব William H. Seward ছিলেন আমেরিকার তৎকালীন Secretary of State যাকে বাংলায় "রাষ্ট্র সচিব" বলা হয় এবং উনিই আলাস্কা ক্রয়ের ব্যাপারে বেশি আগ্রহী ছিলেন। কিন্তু অন্য জনগণের কাছে আলাস্কা ক্রয়ের সিদ্ধান্ত প্রশংসিত হচ্ছিল কারণ এর মাধ্যমে ইংল্যান্ড, রাশিয়া উভয় দেশকেই দুর্বল করে দেওয়া হয়েছিল এবং আমেরিকা একচেটিয়া ভাবে বাণিজ্য সম্প্রসারণ করতে পারছিল প্যাসিফিক অঞ্চলে। আলাস্কাকে প্রথমে আমেরিকার একটি অঞ্চল হিসাবে অন্তর্ভুক্ত করা হয়। পরবর্তীতে ২য় বিশ্বযুদ্ধের পর ১৯৫৯ সালে আলাস্কাকে state (অঙ্গরাজ্য) মর্যাদা দেওয়া হয়।